Schengenin säännöstö - Toimeenpanevan komitean päätös, tehty 26 päivänä huhtikuuta 1994, rajalla tapahtuvasta yhdenmukaisten viisumien myöntämisestä (SCH/Com-ex (94) 2)



Virallinen lehti nro L 239 , 22/09/2000 s. 0163 - 0164



TOIMEENPANEVAN KOMITEAN PÄÄTÖS, tehty 26 päivänä huhtikuuta 1994, rajalla tapahtuvasta yhdenmukaisten viisumien myöntämisestä (SCH/Com-ex (94) 2) TOIMEENPANEVA KOMITEA, joka ottaa huomioon Schengenin sopimuksen soveltamisesta tehdyn yleissopimuksen 132 artiklan, ottaa huomioon kyseisen yleissopimuksen 17 artiklan 3 kohdan c ja d alakohdan, ON PÄÄTTÄNYT SEURAAVAA: Myönnettäessä yhdenmukaisia viisumeja rajalla noudatetaan yhteisesti vahvistettuja periaatteita, jotka on esitetty liitteenä olevassa asiakirjassa. Bonnissa 26 päivänä huhtikuuta 1994. Puheenjohtaja Bernd Schmidbauer YHDENMUKAISTEN VIISUMIEN MYÖNTÄMISTÄ RAJALLA KOSKEVA LIITE 1. Soveltamissopimuksen 12 artiklan 1 kohdassa määrätään, että yhdenmukaisen viisumin myöntävät sopimuspuolten diplomaatti- ja konsuliedustustot ja tarvittaessa 17 artiklan mukaisesti nimetyt sopimuspuolten viranomaiset. 17 artiklan 3 kohdan c alakohdassa määrätään erityisesti, että toimeenpaneva komitea tekee viisumien myöntämistä rajalla koskevat päätökset. Lisäksi yhteisessä käsikirjassa (osa II, kohta 5) määrätään seuraavaa: "Jos osoittautuu, että ulkopuolisen maan kansalaisella ei ajanpuutteen ja pakottavan syyn vuoksi ole ollut mahdollisuutta anoa viisumia, voivat asianomaiset viranomaiset poikkeustapauksissa myöntää hänelle lyhytaikaiseen oleskeluun oikeuttavan viisumin." Tällaisissa tapauksissa noudatetaan viisumin myöntämisessä yhteisen käsikirjan mukaisesti joitakin ehtoja: - ulkopuolisen maan kansalaisella on oltava hallussaan pätevä rajanylitysasiakirja, - hänen on täytettävä Schengenin soveltamissopimuksen 5 artiklan 1 kohdan a ja c-e alakohdassa määrätyt edellytykset, - hänen on todistus esittämällä osoitettava "ennalta arvaamaton pakottava" maahantulosyy, - hänen paluumatkansa lähtömaahan tai kauttakulkunsa ulkopuoliseen maahan on oltava turvattu. 2. Tästä seuraa yksiselitteisesti, että viisumin myöntää säännönmukaisesti diplomaatti- tai konsuliedustusto ja että viisumin myöntäminen rajalla on näin ollen tiettyihin perusteltuihin tapauksiin liittyvä poikkeus. 3. Tapauksesta riippuen voi rajalla myönnetty viisumi olla kansallisten sääntöjen mukaisesti ja seuraavat ehdot huomioon ottaen joko - yhdenmukainen viisumi ilman alueellista voimassaolorajoitusta, tai - viisumi, jonka alueellinen voimassaolo on rajoitettu soveltamissopimuksen 10 artiklan 3 kohdan mukaisesti. Kummassakin tapauksessa myönnetty viisumi saa kelvata vain yhteen maahantuloon. Lyhytaikaista oleskelua varten myönnetyn viisumin voimassaoloaika saa olla enintään 15 päivää. 4. Jos kyseinen ulkomaalainen kuuluu sellaisten henkilöiden ryhmään, joista on neuvoteltava yhden tai useamman sopimuspuolen keskusviranomaisten kanssa, ei viisumia periaatteessa myönnetä rajalla, erityisesti koska tarvittava käsittelyaika on vähintään 7 päivää. Poikkeustapauksissa voidaan näihin ryhmiin kuuluville henkilöille kuitenkin myöntää viisumi rajalla. Tällaisessa tapauksessa voidaan myöntää yksinomaan sellainen viisumi, jonka alueellinen voimassaolo on rajoitettu viisumin myöntäneeseen valtioon. Tämä viisumi myönnetään vain 5 artiklan 2 kohdassa määrätyissä tapauksissa, eli humanitaarisista syistä, kansallisen edun vuoksi tai kansallisten velvoitteiden takia. Tämän viisumin myöntämisestä on ilmoitettava muiden sopimuspuolten keskusviranomaisille viipymättä. 5. Viisumin myöntävät rajalla rajatarkastuksesta vastaavat viranomaiset kansallisten määräysten mukaisesti. Käytännössä viisumi voidaan myöntää joko käyttäen Schengenin viisumitarraa tai erityistä leimaa. 6. Rajalla myönnetyt viisumit merkitään tilastoon. Sopimuspuolet vaihtavat näitä tilastoja kuukausittain pääsihteeristön välityksellä.